Ufahamu

BAADA YA DHIKI FARAJA

Maisha yetu yaliendelea kuwa magumu siku baada ya siku. Matumbo yetu yalinguruma kwa njaa huku yakidai haki yao. Tulikonda na kukundeana kama ng'onda. Tuling'ang'ana kulisukuma gurudumu la maisha ingawa matatizo yalizidi kutuzingira kama nyuki wazingiravyo mzinga. Madhila haya yote yalianza pindi tu mama alipokubali mwito wa kurudi kwa muumba wake. Mlungizi wangu alisikika akilalamika kuwa Mungu alikuwa ametuzika katika kaburi la mghafala. Ama kwa yakini hakuna msiba usiokuwa na mwenziwe. Maisha ya baba yalifungua ukurasa mpya; alianza kupiga mtindi na kurudi nyumbani usiku wa mashetani.

Maisha yakawa si maisha tena, maadamu nilikuwa kifunguamimba, ndugu zangu walinitazamia kuyakimu mahitaji yao. Hata hivyo sikufa moyo, niliendelea kumwamini Rabana kwa kuikumbuka methali kuwa mcha Mungu si mtovu. Ulimwengu ulipokuwa hautuweki tena, niliamua liwalo na liwe, tungerudi alikozaliwa mama. Tuling'oa nanga alfajiri na kushika hamsini zetu kuelekea kwa bibi. Mawazo yalinifurika furifuri kichwani mwangu. Swali nyeti lililonitatiza ni: Nyanya angetukubali ? Niliamua kujipa mtazamo chanya wa maisha igawa yalikuwa magumu kupindukia. Methali nilizoziona kitabuni zilinidhihirikia dhahiri shahiri. Kweli waambao waliamba dunia mti mkavu kiumbe siulemele.

Tulifika na kuwasili mto kwekwe ambao ulisifika sana kwa kuvunja kingo zake msimu wa masika. Mawingu yalitanda ishara tosha kuwa mvua ingenyesha kidindia. Ama kweli dalili ya mvua ni mawingu. Baridi ya mzizimo ilinifanya nitetemeke kama kishingo msimu wa kipupwe. Woga ulininyemelea na kuniteka nyara. Mto uu huu ndio uliotupokonya mama mzazi. Nilihisi kizunguzungu lakini nikavuka bila kuanguka. Ndugu zangu walivuka salama salimini ila kitindamimba wetu aliteleza na kuanguka mtoni chubwi! Kumbe ndege mbaya alituandama.

Moyo uliniatulika si haba sikuweza kuvumilia kilio. Niliruka majini na kuongelea kama samaki, na kwa nyota ya jaha niliweza kumshika na kung'ang'ana naye hadi kingo za mto Kwekwe. Kwa kikuti kibichi Makaburi alikuwa salama salimini, kweli Mungu si Athumani.

Tulipiga milundi na kuwafikia wengine. Walikuwa wamejawa na wasiwasi wa mwasi na walipotuona walifurahi sawa na tasa aliyeshika himila na kukopoa pacha. Tulipowasili, nyanya alitupokea kwa mikono miwili akatupiga pambaja na kundondokwa machozi ya furaha. Tulimweleza yote yaliyotukumba kutoka alfa hadi omega. Alituhakikishia maisha ya fawaishi; ya raha bila karaha. Ama kweli wahenga hawakutupiga mafamba waliponena kuwa baada ya dhiki faraja.